15. marec 2022

Ďalšie míľniky na ceste k uhlíkovej neutralite splnené

Uhlíkovo neutrálna výroba v ďalších prevádzkach spoločnosti Henkel

**Düsseldorf – Ďalšie dve výrobné prevádzky spoločnosti Henkel v Nemecku dosiahli dôležitú métu v oblasti trvalej udržateľnosti: výrobné závody divízie Laundry & Home Care v Düsseldorfe a divízie Beauty Care v bavorskom meste Wassertrüdingen dokončili prechod na 100 % uhlíkovo neutrálne zásobovanie energiou. Cieľom spoločnosti Henkel je do roku 2030 dosiahnuť klimaticky pozitívnu výrobu vo všetkých svojich výrobných prevádzkach na svete.**

Spoločnosť už od júla 2021 používa pri výrobe tekutých čistiacich prostriedkov a tabliet do umývačiek riadu v düsselfdorskom závode výlučne zelenú elektrinu a bioplyn. Prechodom na uhlíkovo neutrálne energie, najmä udržateľné palivá (bioplyn), pri energeticky náročnej výrobe práškových produktov sa divízii Laundry & Home Care teraz podarilo dosiahnuť 100 % klimaticky neutrálnu výrobu. Düsseldorfský závod, ktorý je druhým najväčším výrobným závodom spoločnosti Henkel na svete, už získal viacero medzinárodných ocenení za podporu Priemyslu 4.0 či za trvalo udržateľné výrobné procesy, [medzi inými aj od Svetového ekonomického fóra.](https://www.henkel.com/press-and-media/press-releases-and-kits/2021-09-28-world-economic-forum-recognizes-henkel-as-frontrunner-in-the-4th-industrial-revolution-for-the-third-time-1344706) Teraz sa uhlíkovo neutrálnou stala aj prevádzka centrálneho skladu v tomto závode, ktorý obsluhuje zákazníkov divízie Laundry & Home Care v Európe.

Najväčší nemecký výrobný závod divízie Beauty Care v bavorskom meste Wassertrüdingen už tiež využíva výlučne uhlíkovo neutrálnu energiu pri výrobe vlasovej a telovej kozmetiky. Na tento účel bol minulý rok na streche a v okolí závodu nainštalovaný okrem iného aj fotovoltaický systém s rozlohou 17 000 m2. Množstvo elektrickej energie, ktorú vyrobí, by dokázalo pokryť priemernú ročnú spotrebu 450 domácností. Okrem zelenej elektriny sa v závode využíva aj bioplyn.

Napriek tomu Düsseldorf a Wassertrüdingen nie sú prvé nemecké závody spoločnosti Henkel, ktoré prešli na trvalo udržateľnú výrobu. Fragrance Center, výskumno-výrobné centrum spoločnosti Henkel v Krefelde, zaviedlo uhlíkovo neutrálnu výrobu už v auguste 2021, pričom celú svoju energetickú spotrebu pokrýva zelenou energiou a bioplynom.

 *„V našej stratégii trvalej udržateľnosti sme si stanovili nové dlhodobé ambiciózne ciele. Jedným z nich je úplný prechod na klimaticky pozitívnu výrobu už do roku 2030, teda o desať rokov skôr, než sme pôvodne plánovali*,“ hovorí Ulrike Sapiro, riaditeľka pre trvalú udržateľnosť v spoločnosti Henkel. *„Na celom svete prevádzkujeme 170 výrobných závodov a intenzívne pracujeme na tom, aby úplne prešli na uhlíkovo neutrálne palivá, získavali elektrinu z obnoviteľných zdrojov a celkovo zvýšili svoju energetickú účinnosť. Düsseldorf a Wassertrüdingen sú v tomto smere skvelým príkladom. Navyše chceme dosiahnuť nulové čisté emisie v prípade emisií rozsahu 3.“*

**Ambiciózne klimatické ciele**

Spoločnosť Henkel sleduje ambiciózne ciele, aby svoje výrobné procesy pretransformovala do roku 2030 na klimaticky pozitívne. Do roku 2025 chce spoločnosť znížiť uhlíkovú stopu svojich prevádzok vo svete o 65 % v porovnaní s východiskovým rokom 2010. Doposiaľ sa jej podarilo dosiahnuť zníženie o 50 %. 100 % spotrebovanej elektriny by malo do roku 2030 pochádzať výlučne z obnoviteľných zdrojov. Podiel elektriny z obnoviteľných zdrojov, ktorú Henkel využíva, v súčasnosti predstavuje už 68 %. Okrem toho spoločnosť plánuje nahradiť posledné zvyšky fosílnych palív vo svojej výrobe klimaticky neutrálnymi alternatívami, napr. bioplynom. Na dosiahnutie vlastnej klimatickej pozitivity bude Henkel zároveň tretím stranám dodávať prebytočnú uhlíkovo neutrálnu energiu, ktorú nevyužije pre svoje potreby.

O spoločnosti Henkel

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com